REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj 02-1705/16

22. septembar 2016. godine

B e o g r a d

NARODNOJ SKUPŠTINI REPUBLIKE SRBIJE

 Odbor za kulturu i informisanje Narodne skupštine Republike Srbije, na sednici održanoj 9. septembra 2016. godine razmatrao je listu kandidata za izbor člana Saveta Regulatornog tela za elektronske medije (u daljem tekstu Savet Regulatora), koji se bira na predlog udruženja izdavača elektronskih medija i udruženja novinara u Republici Srbiji, zajedničkim dogovorom, na osnovu člana 60. Poslovnika Narodne skupštine, i u skladu sa članom 156. stav 3. Poslovnika Narodne skupštine podnosi

I Z V E Š T A J

 1. Odbor za kulturu i informisanje, na sednici održanoj 28. jula 2016. godine, konstatovao je da je članu Saveta Regulatora, Gordani Suši, koja je za člana Saveta Regulatora izabrana Odlukom Narodne skupštine 23. marta 2010. godine („Službeni glasnik RS“, broj 18/10), na period od šest godina u skladu sa Zakonom o radiodifuziji („Službeni glasnik RS“, br. 42/02, 97/04, 76/05, 79/05 – dr. zakon, 62/06, 85/06, 86/06-ispravka i 41/09) mandat istekao 23. marta 2016. godine.

 2. Odbor je upoznat da je članom 7. Zakona o elektronskim medijima („Službeni glasnik RS“, broj 83/14), utvrđeno da Savet Regulatora ima devet članova koji se biraju iz reda uglednih stručnjaka iz oblasti koje su od značaja za obavljanje poslova iz nadležnosti Regulatora (medijski stručnjaci, ekonomisti, pravnici, inženjeri telekomunikacija i sl.); da su udruženja izdavača elektronskih medija i udruženja novinara u Republici Srbiji, jedan od ovlašćenih predlagača za člana Saveta (član 9. stav 1. tačka 4); da udruženja izdavača elektronskih medija i udruženja novinara u Republici Srbiji predlažu listu na kojoj se nalaze dva kandidata; da Narodna skupština bira jednog člana sa liste koju predlažu udruženja izdavača elektronskih medija i udruženja novinara u Republici Srbiji.

 3. Odbor je na sednici održanoj 28. jula 2016. godine doneo Odluku o pokretanju postupka za predlaganje kandidata za člana Saveta Regulatornog tela za elektronske medije16 Broj: 02-1705/16.

 4. Tekst Javnog poziva za predlaganje kandidata za izbor člana Saveta Regulatornog tela za elektronske medije objavljen je 15. avgusta 2016. godine u dnevnom listu „Politika“ i na veb-sajtu Narodne skupštine, kao i 17. avgusta 2016. godine u „Službenom glasniku Republike Srbije“.

 5. Na osnovu člana 10. stav 2. Zakona o elektronskim medijima, organizacije, koje ulaze u krug organizacija koje zajedno čine jedinstvenog ovlašćenog predlagača, su u roku od 15 dana, od dana objavljivanja u „Službenom glasniku Republike Srbije“, dostavile svoje predloge Odboru. Uz predloge kandidata, dostavljena je sva potrebna dokumentacija propisana Zakonom o elektronskim medijima i Javnim pozivom.

 6. Lista kandidata je, u skladu sa članom 10. stav 5. Zakona o elektronskim medijima, objavljena na veb-sajtu Narodne skupštine.

 7. U skladu sa članom 11. stav 2. Zakona o elektronskim medijima, nadležna služba Narodne skupštine obezbedila je organizacijama, koje zajedno čine jedinstvenog ovlašćenog predlagača, prostor za održavanje sastanka, radi utvrđivanja zajedničkog predloga dva kandidata. Konačan predlog dva zajednička kandidata utvrđen je dogovorom, u skladu sa članom 11. stav 4. Zakona o elektronskim medijima.

 8. Odbor je na sednici održanoj 22. septembra 2016. godine obavio razgovor sa kandidatima za člana Saveta Regulatora, u skladu sa članom 11. stav 8. Zakona o elektronskim medijima.

 9. Odbor predlaže Narodnoj skupštini da na prvoj narednoj sednici ramotri predlog kandidata za izbor člana Saveta Regulatora, u skladu sa članom 11. stav 9. Zakona o elektronskim medijima.

 Odbor je zaključio da listu kandidata, koju je podneo ovlašćeni predlagač udruženja izdavača elektronskih medija i udruženja novinara u Republici Srbiji, zajedničkim dogovorom, na kojoj se nalaze Biljana Ratković Njegovan i Goran Peković, dostavi Narodnoj skupštini, jer su se stekli uslovi za sprovođenje postupka za izbor člana Saveta Regulatornog tela za elektronske medije, na period od pet godina.

 Originalna dokumentacija predloženih kandidata nalazi se u službi Odbora za kulturu i informisanje i dostupna je na uvid svim narodnim poslanicima.

 U prilogu ovog izveštaja dostavlja se lista kandidata sa biografijama kanidata i izjavama kandidata da prihvataju kandidaturu.

 Za izvestioca Odbora na sednici Narodne skupštine, određena je Snežana Paunović, član Odbora.

 PREDSEDNICA ODBORA

 Maja Gojković, s.r.

**LISTA KANDIDATA**

Ovlašćeni predlagač - udruženja izdavača elektronskih medija i udruženja novinara u Republici Srbiji, zajedničkim dogovorom, predložila su:

1. Biljanu Ratković Njegovan
2. Gorana Pekovića